**Projekt Pesco »JRKB nadzor kot storitev (CBRN SaaS)«**

**POBUDA IN PRISTOP SLOVENIJE K MEDNARODNEMU PROJEKTU**

**Sodelovanje**

* Slovenija kot ena izmed držav sopodpisnic projektnega dogovora dejavno sodeluje pri projektu »JRKB nadzor kot storitev« (CBRN SaaS) skupaj z Avstrijo (vodilno državo), Hrvaško in Madžarsko, ob podpori Direktorata za zmogljivost, oborožitev in načrtovanje iz Evropske obrambne agencije, ki s projektom upravlja v imenu držav članic.
* Projekt temelji na sodelovanju v okviru Srednjeevropskega obrambnega sodelovanja (Central European Defence Cooperation – CEDC) in stalnega strukturnega sodelovanja v EU (Pesco).
* V projekt so vključena slovenska podjetja C-Astral, Arctur, IOS (Inštitut za okoljske senzorje), OneDrone in MIL Sistemika, in sicer skupaj s preostalimi osmimi podjetji iz AT, HR, HU v industrijskem konzorciju, kar je omogočeno prek pogodbe o sodelovanju, varnostnega okvirja in sporazuma o nepovratnih sredstvih.

**Finančna struktura**

* Projekt je vreden okoli 10 milijonov EUR, od tega so 3,5 milijona EUR prispevale sodelujoče države iz obrambnega proračuna, večino sredstev, to je približno 6,5 milijona EUR, pa je sofinancirala Evropska komisija na podlagi uspešno pripravljene ponudbe industrijskega konzorcija AT, HR, HU, SI podjetij na razpis za pridobitev sredstev iz Evropskega programa za razvoj obrambne industrije (European defence industrial development programme – EDIDP).
* Finančna struktura projekta temelji v prvi fazi na nacionalnih prispevkih, o katerih se zavežejo države prek projektnega dogovora, in o sofinanciranem deležu, ki ga podeli Evropska komisija industrijskemu konzorciju, če je ta uspešno izbran na EU-razpisu (v tem primeru Evropski program za razvoj obrambne industrije – EDIDP). Nato z industrijskim konzorcijem sklene Sporazum o nepovratnih sredstvih.
* Nacionalni prispevek je namenjen podpori obrambne industrije posamezne države, da svoje že razvite produkte implementira v prostor EU. Skupaj so države članice prispevale 3,5 milijona EUR, od tega Slovenija 400.000 EUR. Po ustrezno izvedenem izbirnem postopku je Ministrstvo za obrambo podprlo štiri entitete: C-Astral, OneDrone, Inštitut za okoljske senzorje in podjetje MIL Sistemika. Slovenija je svoj delež investirala v slovenski industrijo in znanost.

**Integracija zmogljivosti**

* Sofinancirani delež je namenjen integraciji omenjenih COTS/MOTS v prostor EU, in sicer tako, da Evropska komisija financira nadaljnji razvoj tehnologije, tehnično testiranje na podlagi scenarijev in pravil delovanja, morebitne spremembe trenutnih in oblikovanje novih standardov ter certificiranje. Sofinancirani delež lahko pridobi industrijski konzorcij le, če je njegova ponudba na razpisu najuspešnejša. Industrijskemu konzorciju CBRN SaaS, ki ga sestavlja 12 entitet omenjenih štirih držav, je bilo uspešno na razpisu Evropske komisije. S podpisom Sporazuma o nepovratnih sredstvih z Evropsko komisijo je bilo pridobljenih 6,5 milijona EUR. Upravitelj tudi teh sredstev je Evropska obrambna agencija.
* Iz tega naslova bodo slovenska podjetja pridobila dodatnih 727.406 EUR, kar z nacionalnim deležem (400.000 EUR) prve faze razvoja projekta predstavlja 1.127.406 EUR. Projekt bo predvidoma končan do maja 2024.

**Pogodba za nakup brezpilotnega letalnika z JRK-nadgradnjo**

* Ministrstvo za obrambo se je odločilo, da nadaljuje s posebnim projektom (t. i. follow-up projekt) in z razpisom povabi slovenska podjetja k sodelovanju pri projektu »Brezpilotni letalnik z JRK nadgradnjo«. Glede na vzporedno potekajoči Pesco projekt CBRN SaaS želimo čim prej pristopiti k vzpostavljanju JRKBO-zmogljivosti na nacionalni ravni, saj so postopki implementacije zapleteni in dolgi. Izbrani ponudnik oziroma vodilni v konzorciju slovenskih podjetij je podjetje Arctur, d. o. o., iz Nove Gorice.
* V konzorciju za dobavo brezpilotnega letalnika sodelujejo vsa slovenska podjetja iz projekta Pesco.
* Po pogodbi, ki jo Ministrstvo za obrambo sklepa z izvajalcem, bo do avgusta 2024 pridobljen en komplet sistema brezpilotnega letalnika, izvedeno tehnično testiranje na vojaškem poligonu, usposobljeni bodo piloti in operaterji sistema ter izdan certifikat Vojaškega letalskega organa za uporabo tovrstnega brezpilotnega letalnika v zračnem prostoru.
* Nacionalni sistem BPL JRK zajema: (1) multirotorsko platformo z zemeljsko kontrolno postajo, (2) programsko opremo za podporo JRK na zemeljski kontrolni postaji in integracijo v SV, (3) glavni senzorski podsistem, (4) multisenzorično platformo iz medsebojno povezanih in izmenljivih senzorskih receptorjev za zaznavanje kemikalij in (5) radiološki senzor.
* Z dobavljeno opremo se želi omogočiti delovanje JRKBO-enot SV tako, da se:
	+ uvede polavtonomo delovanje v postopkih, v katerih je to mogoče,
	+ ob morebitnih JRK-incidentih čim manj izpostavljajo pripadniki SV tovrstnim grožnjam,
	+ JRKBO-enotam omogoči hitro pridobivanje informacij o stanju na lokaciji kontaminiranega območja.
* Z vsem navedenim se bo zagotavljal tudi hitrejši odziv za obrambo RS kot tudi za potrebe tako imenovane dvojne uporabe ob naravnih in drugih nesrečah ter se bo tako prispevalo k višji stopnji JRKB-varnosti in zaščite za ljudi, naravne vire, materialna sredstva itn.
* Za projekt BPL JRK so zagotovljena finančna sredstva na podlagi investicijske dokumentacije Ministrstva za obrambo RS. Vrednost investicijskega projekta je 945.558,32 EUR brez DDV oziroma 1.153.581,15 EUR z DDV. Finančna sredstva bodo namenjena za odkup zgoraj opisane opreme, integracijo v informacijski sistem SV, testiranje ter usposabljanje pripadnikov SV.
* Izkušnje sodelovanja v projektu Pesco so usklajene ? z nacionalnim projektom nakupa Brezpilotnih letalnikov z JRK-nadgradnjo.